בטברנה: 5 מקומות לאכול בהם אוכל טבעוני מוצלח - אתונה
אתונה היא לא עיר אירופאית קלאסית. במובנים רבים, היא מזכירה את תל אביב יותר מאשר את לונדון או פריז, נניח. ואם כבר רוצים לדייק – אז את תל אביב בשעתה הקשה ביותר, בסוף הלילה ולפני שהגיעו פועלי הזבל ואדריכלי השחזור של העיר הלבנה (כי גם מבחינה ארכיטיקטונית המצב פה לא מזהיר).
המצב הכלכלי ניכר גם לעין בלתי מזוינת: חנויות רבות עומדות בשממונן וחלק מהבתים מתפוררים ממש. הממשלה מודעת מן הסתם למצב – ושלטים ברחבי אתונה מפצירים בתיירים לבקש קבלות וחשבוניות מבתי העסק ולסייע במלחמה ב"כלכלה השחורה" שמן הסתם הייתה חלק משמעותי בהדרדרותה הכלכלית של המדינה בשנים האחרונות.
ואחרי ההשמצות באות המחמאות – אתונה היא עיר כיפית ושוקקת חיים, רחובותיה מזמינים שוטטויות ומזג האוויר ים תיכוני – כמו שלנו, אך נעים וממוזג יותר.
מסעדות טבעוניות יש בעיר במשורה. ניתן למצוא אותן במדריך האפי קאו (Happy Cow). בשל המצב הכלכלי והאופי הנוח של היוונים – כדאי בהחלט לבדוק מראש שהמקום שבו תכננתם לאכול ארוחה פתוח באופן כללי ובפרט בשעות שבהם תכננתם להגיע אליו (שימו לב: בימי ראשון מסעדות רבות בעיר סגורות ).
את הקפה היווני בעיר – שהוא בעצם קפה טורקי שבשל הסכסוך עתיק היומין מכנים 'יווני' – שותים בלי חלב. מי שמעוניין בכל זאת בקפוצי'נו יתקשה למצוא חלב סויה בכל מקום (לפעמים יש חלב שקדים). במלונות מאידך לא מדובר על פי רוב בבעיה.
עוגת סולת מקומית וטבעונית, טברנה רוזליה. צילום: אורי שביט, "טבעוניות נהנות יותר"
1. טברנה רוזליה – Taverna Rozalia
אחד ממוסדות האוכל המקומיים והידועים הוא טברנה – בר אוכל של מזטים וכמובן אוזו. רוזליה היא אחת כזו שנמצאת בשכונת אקסארחיה הטרנדית והעדכנית, עתירת חנויות התקליטים, המסעדות ובתי הקפה (כמו גם חנויות-טבע עם מגוון מוצרים טבעוני אבל לא בלעדי – יש למשל חלב אתונות. כן כן).
אנחנו ביקרנו בצהריים בשכונה ונהנינו מאד. מה שכן, נאמר לנו שברדת החשיכה פחות נעים להסתובב כאן (בעיקר בשל מהומות של אנרכיסטים שמתנגשים עם המשטרה מקומית) – שתדעו. אחרי שהצטיידנו בדיסקים ושוקולד טבעוני שוויצרי נעשינו רעבים ונכנסנו לטברנה רוזליה הוותיקה. לא התאכזבנו – המקום המומלץ והניחוח השרה עלינו בין הרף את אווירתו הקסומה.
בתפריט אין הכוונה טבעונית ועדיין רבות מהמנות הן טהרת הצומח. הזמנו מבחר סלטים, מזטים על בסיס קטניות וירקות, ממולאים טבעוניים על בסיס שמן זית ובריאם – ירקות אפויים בתנור. היה טעים, טרי וזול – ארוחה שכוללת לפחות כוס יין או שתיים ומים מוגזים עולה ,כמו ברוב הטברנות בסביבות ה-100 שקלים לזוג
עוד במומלצים: האלבה (הוגים כמו חלבה) – עוגת סולת מקומית מתוקה וטעימה לקינוח.
Taverna Rozalia. Valtetsiou 59
ממולאים טבעוניים בטברנה רוזליה. צילום מתוך אתר המסעדה
2. אבוקדו – Avocado
זוהי ככל הנראה הצמחונית הנודעת באתונה ורבים ממי שהמליצו לנו על אוכל בעיר נשבעו בשמה. בעיני המנות שאכלנו בפרט והאוכל כאן בכלל נחמד ועשוי טוב. לא פחות, לא יותר. רבות מהמנות המסעדה מתבססות על אבוקדו, כפי שהשם מרמז. ההמבורגר הטבעוני כלל את הירק (שהוא בכלל פרי!) וקציצת עדשים מוצלחת וסלט הקיסר גם הוא טוב. בשורה התחתונה: מקום ראוי לארוחת צהריים טבעונית שנמצא ממש במרכז העניינים הסואן של העיר.
Avocado. Nikis 30
המבורגר עדשים ב"אבוקדו". צילום: אורי שביט, "טבעוניות נהנות יותר"
3. אייס קווין ג'לטו – Ice Queen Gelato
בין מקדש האקרופוליס והמוזיאון לתחנת הרכבת התחתית שנושאת את שמו, מצאנו את אייס קווין, גלידרייה קטנה עם שלל גלידות טבעוניות – מסורבה ועד גלידות על בסיס חלב שקדים וסויה. עוד בתפריט: ואפל בלגי 100% מן הצומח, נוטלה טבעוני ועוד. יש גם טוסטים מעולים.
כל המנות הטבעוניות כאן נולדו מהצורך הדתי של הנוצרים האורתודוסקים להימנע ממוצרים מן החי בצום הלנט (לפני פסחא), חג המולד ובשבועיים הראשונים של אוגוסט. הבעלים ראו כי התחליפים נהנים מביקוש – והשאירו אותם לאורך כל השנה, לשמחתנו ולשמחת התיירים הטבעונים שפוקדים את אתר התיירות הפופולרי. הידד!
ותודה לאורתודוקסים החמודים. וופל בלגי טבעוני, "אייס קווין". צילום: אורי שביט, "טבעוניות נהנות יותר"
4. פיור בליס – Pure Bliss
למי שגם הבריאות חשובה לו: מסעדה צמחונית עם מנות טבעוניות שמסומנות בתפריט וטוויסט בריאותני. המבחר יחסית הדוק אך מוצלח. בין הלהיטים מן הצומח: סלט אבוקדו מוצלח על לחם קלוי וסלט קינואה וירקות שמגיע חם או קר ושלל שייקים בכלי הגשה יחודיים (צריך רק לוודא שהם טבעוניים)
עוד במומלצים: המבורגר טבעוני ומושקע – רק צריך לבקש בלי גבינה.
Pure Bliss. Romvis 24 A
5. פייב האנדרד מיילס אוואיי – Five hundred (500) miles away
הבר הזה הוקם ע"י מספר פעילים חברתיים טבעונים בתור קואופרטיב חברתי ומגלם הזדמנות להתוודע ולהכיר את טבעוני העיר.
בתפריט ניתן למצוא שלל סוגי בירה (טבעוניות כמובן) וגם קצת אוכל לא מתיימר: המבורגר למשל.
עוד במומלצים: יש גם אחלה אוזו וראקי!
Five hundred (500) miles away. Salaminos 43-45
אוכל טבעוני / אוכל יווני / אוכל צמחוני אורי שביט / אתונה / בר טבעוני / גלידה טבעונית / המבורגר טבעוני / טברנה / יוון
רנה, 08.05.2017
נגזור ונשמור
צביקי עשת, 18.08.2019